Document ID: 32009D0521

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Ιουλίου 2009
για την προσωρινή έγκριση βιοκτόνων προϊόντων που περιέχουν μαλαθείο στο υπερπόντιο διαμέρισμα της Γαλλικής Γουιάνας
[κοινοποιηθείσα υπό τον αριθμό Ε(2009) 5349]
(2009/521/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 15 παράγραφος 1,
Εκτιμώντας τα ακόλουθα:
(1)
Το άρθρο 16 παράγραφος 2 πρώτο εδάφιο της οδηγίας 98/8/ΕΚ (εν προκειμένω «η οδηγία») ορίζει ότι η Επιτροπή αρχίζει δεκαετές πρόγραμμα εργασιών για τη συστηματική εξέταση όλων των δραστικών ουσιών που διατίθενται ήδη στην αγορά στις 14 Μαΐου 2000 (εν προκειμένω «πρόγραμμα επανεξέτασης»).
(2)
Το μαλαθείο (αριθ. EC 204-497-7· αριθ. CAS 121-75-5) κρίθηκε ότι διετίθετο στην αγορά πριν από τις 14 Μαΐου 2000 ως δραστική ουσία βιοκτόνων για σκοπούς άλλους από αυτούς οι οποίοι αναφέρονται στο άρθρο 2 παράγραφος 2 στοιχεία γ) και δ) της οδηγίας.
(3)
Δεδομένου ότι δεν υποβλήθηκε πλήρης φάκελος για την καταχώριση του μαλαθείου στο παράρτημα I, IA ή IB της οδηγίας εντός της προθεσμίας που ορίζεται στο μέρος Β του παραρτήματος V του κανονισμού (ΕΚ) αριθ. 2032/2003 της Επιτροπής (2), η Επιτροπή αποφάσισε, με την απόφαση 2007/565/ΕΚ της Επιτροπής (3), ότι το μαλαθείο δεν πρέπει να καταχωριστεί στα παραρτήματα I, IA ή IB της οδηγίας. Σύμφωνα με το άρθρο 4 παράγραφος 1 του κανονισμού (ΕΚ) αριθ. 1451/2007 της Επιτροπής (4), τα βιοκτόνα που περιέχουν μαλαθείο δεν πρέπει να διατίθενται πλέον στην αγορά.
(4)
Το άρθρο 15 παράγραφος 1 της οδηγίας καθορίζει τους όρους υπό τους οποίους κράτη μέλη μπορούν να εγκρίνουν προσωρινά, για χρονική περίοδο που δεν υπερβαίνει τις 120 ημέρες, τη διάθεση, στην αγορά, βιοκτόνων που δεν τηρούν τις διατάξεις της οδηγίας. Η εν λόγω προσωρινή έγκριση χορηγείται μόνο για περιορισμένη και ελεγχόμενη χρήση, εάν το μέτρο αυτό κρίνεται αναγκαίο λόγω απρόβλεπτου κινδύνου ο οποίος δεν μπορεί να αντιμετωπιστεί με άλλα μέσα. Στην περίπτωση αυτή, το ενδιαφερόμενο κράτος μέλος ενημερώνει αμέσως τα άλλα κράτη μέλη και την Επιτροπή για το μέτρο που έλαβε και τους σχετικούς λόγους. Το προσωρινό μέτρο μπορεί να παραταθεί με απόφαση που λαμβάνεται σύμφωνα με τη διαδικασία που ορίζεται στο άρθρο 28 παράγραφος 2 της οδηγίας.
(5)
Η Γαλλία πληροφόρησε την Επιτροπή και τα άλλα κράτη μέλη για την απόφασή της της 27ης Φεβρουαρίου 2009 με την οποία εγκρίνει προσωρινά τη διάθεση, στην αγορά, βιοκτόνων που περιέχουν μαλαθείο για τον τύπο προϊόντος 18 όπως ορίζεται στο παράρτημα V της οδηγίας 98/8/ΕΚ (εντομοκτόνα, ακαρεοκτόνα και προϊόντα καταπολέμησης άλλων αρθροπόδων). Η έγκριση χορηγήθηκε για περίοδο 120 ημερών, αρχής γενομένης την 3η Μαρτίου 2009, και ίσχυε μόνο για τον έλεγχο νόσων που μεταδίδονται από φορέα, έλεγχο διενεργούμενο από δημόσιους οργανισμούς στο υπερπόντιο διαμέρισμα της Γαλλικής Γουιάνας. Σύμφωνα με τα στοιχεία που γνωστοποίησε η Γαλλία, η προσωρινή έγκριση βιοκτόνων που περιέχουν μαλαθείο ήταν αναγκαία λόγω της ραγδαία εξαπλούμενης επιδημίας δαγγείου στη Γαλλική Γουιάνα. Οι τοπικές αρχές δεν διέθεταν άλλα αποτελεσματικά εντομοκτόνα σε μεγάλη κλίμακα που θα μπορούσαν να χρησιμοποιηθούν κατά των ενήλικων κουνουπιών.
(6)
Στις 28 Απριλίου 2009, η Γαλλία ζήτησε από την Επιτροπή να αποφασίσει για την παράταση ή επανάληψη της δράσης, σύμφωνα με το άρθρο 15 παράγραφος 1 της οδηγίας 98/8/ΕΚ. Το αίτημα διατυπώθηκε με σκεπτικό το ενδεχόμενο παράτασης της ανυπαρξίας κατάλληλων εναλλακτικών προϊόντων για τον έλεγχο των κουνουπιών-φορέων στη Γαλλική Γουιάνα την 1η Ιουλίου 2009, οπότε και λήγει η διάρκεια ισχύος της αρχικής έγκρισης.
(7)
Λόγω της σοβαρότητας της επιδημίας δαγγείου στο υπερπόντιο διαμέρισμα της Γαλλικής Γουιάνας, της τρέχουσας έλλειψης εντομοκτόνων πλην του μαλαθείου στο εν λόγω διαμέρισμα και του ενδεχομένου ανυπαρξίας άλλων εναλλακτικών λύσεων όταν λήξει η ισχύς της προσωρινής έγκρισης που παραχώρησε η Γαλλία, είναι σκόπιμο να επιτραπεί στη Γαλλία η παράταση της προσωρινής έγκρισης μέχρις ότου υπάρξουν εναλλακτικά εντομοκτόνα, όχι όμως πέραν της 1ης Νοεμβρίου 2009.
(8)
Τα μέτρα που προβλέπονται στην εν λόγω απόφαση είναι σύμφωνα με τη γνώμη της Μόνιμης Επιτροπής Βιοκτόνων Προϊόντων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 15 παράγραφος 1 της οδηγίας 98/8/ΕΚ, η Γαλλία δύναται να επιτρέψει τη διάθεση, στην αγορά, βιοκτόνων που περιέχουν μαλαθείο (αριθ. EC 204-497-7· αριθ. CAS 121-75-5) για τον τύπο προϊόντος 18 όπως ορίζεται στο παράρτημα V της οδηγίας 98/8/ΕΚ (εντομοκτόνα, ακαρεοκτόνα και προϊόντα καταπολέμησης άλλων αρθροπόδων) για τον έλεγχο των κουνουπιών-φορέων στο υπερπόντιο διαμέρισμα της Γαλλικής Γουιάνας μέχρι την 1η Νοεμβρίου 2009.
Άρθρο 2
1. Κατά την έγκριση της διάθεσης, στην αγορά, βιοκτόνων που περιέχουν μαλαθείο σύμφωνα με το άρθρο 1, η Γαλλία εξασφαλίζει τη συμμόρφωση με τους ακόλουθους όρους:
α)
τα εν λόγω βιοκτόνα θα χρησιμοποιούνται μόνο υπό τον έλεγχο των δημοσίων αρχών·
β)
τα εν λόγω βιοκτόνα θα χρησιμοποιούνται μόνο μέχρις ότου καταστεί δυνατή η διάθεση, στο διαμέρισμα της Γαλλικής Γουιάνας, κατάλληλων εναλλακτικών βιοκτόνων που τηρούν τις διατάξεις της οδηγίας 98/8/ΕΚ.
2. Μέχρι τις 10 Σεπτεμβρίου 2009, η Γαλλία οφείλει να έχει ενημερώσει την Επιτροπή για την εφαρμογή της παραγράφου 1.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 3 Ιουλίου 2009.

Labels: 1
20
0
3
6
18